
Dokumenter (disse er kopiert inn bakerst i dette dokumentet): 
Brev fra organisasjonene, datert 18.6.07

Dekanens svar, datert 20.6.07
Brev fra de ansatte på MAL, datert 18.06.07

Dekanens svar, datert 20.6.07
Referat fra SAMU-møte 18.6.07
Referat fra drøftingsmøte med organisasjonene 26.6.07

Forslag til vedtak:
”Vedtaket fra styremøtet 5.6.07 i sak 13/07 opprettholdes, slik at MAL deles som følger fra 1.8.07: 
· Ansatte innen logistikk overføres til ALM.

· Ansatte innen VVS overføres til BYG
· Øvrige ansatte overføres til KMT. 
Senest på siste styremøte i 2008 skal avdelingsstyret vurdere MALs videre organisering, som fortsatt delt eller ikke. Inntil videre beholder de ansatte sine nåværende kontorer. Vedtaket forutsetter fortsatt oppfølging fra avdelingsstyret, som vil vurdere eventuelle endringer i løpet av oppfølgingsperioden.”
NOTAT

Bakgrunn
I møte 5.6.07 gjorde avdelingsstyret følgende vedtak i sak 13/07:

”Avdelingsstyret tar rapporten om MAL til etterretning. Programmet og programansvarlig får ros for det som er oppnådd. 

Det er to alternativer for organiseringen av MAL:

Alternativ 1:

”Per Bergsbakk utpekes som programansvarlig for MAL fra 01.08.2007 og til 31.7.2011, og rapporteringen til styret avsluttes. Bergsbakk gis undervisningsfri for studieåret 07/08 for å kunne vie seg til faglig oppdatering ved siden av programansvarligjobben. 

Alternativ 2:

Hvis Per Bergsbakk sier nei til alternativ 1, deles MAL som følger: Ansatte innen logistikk overføres til ALM, ansatte innen VVS overføres til BYG, og resten av de ansatte overføres til KMT.  Senest på siste styremøte i 2008 skal avdelingsstyret vurdere MALs videre organisering, som fortsatt delt eller ikke. Inntil videre beholder de ansatte sine kontorer. Alternativ 2 forutsetter fortsatt oppfølging fra avdelingsstyret, som vil vurdere eventuelle endringer i løpet av oppfølgingsperioden.

Per Bergsbakk gis en ukes betenkningstid og svarer senest 12. juni.”

Før fristen, 11. juni, ga Bergsbakk beskjed om at han velger å slutte som programansvarlig 1. august. Alternativ 2 i vedtaket blir dermed aktuelt, med overføring av de ansatte som angitt fra 1. august. Det blir ingen endring av arbeidsoppgaver, de får beholde sine kontorer og sitt spiserom. Endringen er at de må forholde seg til ny programansvarlig og delta på møter ved andre program.
Fornyings- og administrasjonsdepartementet er kontaktet om saken og er av den oppfatning at forandringene som er foreslått er en drøftingssak mellom arbeidsgiver og organisasjonene, siden det ikke dreier seg om skifte av arbeidsoppgaver. 

Informasjon til organisasjonene
Før hvert avdelingsstyremøte har vi møte med fagforeningene (IDF-møte) og går gjennom styresakene. Første gang situasjonen på Program for maskinteknikk og logistikk (MAL) ble behandlet i avdelingsstyret var høsten 2005. Da ble fagforeningene orientert, og det ble presisert at saken var konfidensiell. Til tross for dette var innholdet allment kjent på avdelingen ganske raskt. På de videre møtene ble saken unntatt offentlighet og ikke diskutert på IDF-møtene. På hvert IDF-møte ble det presisert at dette var for å beskytte programmet mot rykter. Organisasjonene protesterte ikke på dette.
Dagen etter at det ble kjent at Bergsbakk bestemte seg for å slutte som programansvarlig, ble fagforeningene innkalt til møte. De fikk velge mellom et umiddelbart møte 14.6. for å hindre ryktespredning eller møte 20.6. hvis de ville ha forvarsel en uke før. De ba om å ha møtet senere, det er nå berammet til 26.6.

Fagforeningene sendte 18.6. brev til dekanen med krav om at avdelingsstyrevedtaket kjennes ugyldig. Brevet er vedlagt sammen med dekanens svar av 20.6. For å være helt sikre på at vi følger Hovedavtalen, innkaller vi nå til dette ekstraordinære avdelingsstyremøtet etter drøftingsmøtet med organisasjonene.
Kontakt mellom dekanen og MAL
Før hvert avdelingsstyremøte fikk programansvarlig på MAL utkast til sakspapirer med anledning til å supplere eller korrigere.
Da Bergsbakk ga beskjed om at han velger å slutte som programansvarlig, tilbød dekanen seg å delta på et programmøte 13.6. for å svare på spørsmål om styrevedtaket og fremtidig organisering. På dette møtet ble det hevdet at dekanen ikke hadde gjort nok for å finne noen løsning, fordi hun hele tiden hadde villet ødelegge MAL. Programansvarlig ga uttrykk for det samme, til tross for at han tidligere har sagt at han skjønte at så ikke var tilfelle. Det fremkom forslag om at Hallstein Hemmer (KMT), Tore How (ALM), Tore Castberg (KMT), Per I. Bye (MAL), Liv B. Grande (MAL) eller noen fra et konsulentfirma kunne vikariere for Bergsbakk i 1-1 ½ år. Bye ga klar beskjed om at han ikke var aktuell, mens Grande spurte hva oppgaven gikk ut på.
Dessverre glemte dekanen i diskusjonen at en vikar ikke er noen egnet løsning. Dekanen ble med Grande inn på hennes kontor og orienterte om arbeidsoppgavene for programansvarlig. Grande fikk tenkefrist til 25.6. Fra dekanens side var ikke dette ment som noe bindende tilbud, siden utpeking av programansvarlig også krever gjennomtenkning fra dekanens side. Kvelden etter (14.6.) forsøkte dekanen å nå Grande på telefon, uten å lykkes. Om morgenen 15.6. snakket dekanen med Grande og forklarte at denne løsningen var uaktuell av flere grunner. En vikarløsning er en vanskelig situasjon. Grande er dessuten en viktig bidragsyter i arbeidet med videre forbedring av avdelingens VVS-tilbud. Det er viktig for avdelingen å komme i gang med forskning også på MAL, og Grande er for tiden den eneste på MAL som har vist interesse for forskning. Dette krever tid og betydelig innsats fra Grandes side.
MAL har sendt brev til dekanen med klage over at Grande ikke skal vikariere som programansvarlig. Brevet er vedlagt sammen med dekanenes svar.

SAMU-møte 18.6.07
Avdelingens verneombud ble innkalt for å diskutere verneombudenes rolle i saken om organisering av MAL. Det kom frem mange positive forslag på møtet. Verneombudene ble oppfordret til å delta i den videre prosessen med blant annet råd til ledelsen og ved å bidra konstruktivt til godt arbeidsmiljø på sine program. Referatet er nå til godkjennelse hos møtedeltagerne. Det vil bli ettersendt.

Dekanens vurderinger
MAL-ansatte synes ikke å være klar over hvordan det bestemmes hvem som skal være programansvarlig.
Det er mitt håp at MAL-ansatte skal lære hvordan studentkontakt, administrasjon og innsats for felles beste bør være, ved at de ledes av disse tre dyktige programansvarlige og deltar på møter ved program med andre kulturer. 
Jeg anbefaler derfor at avdelingsstyret opprettholder vedtaket. Ingen får endringer i arbeidsoppgaver eller kontorer, så jeg mener at løsningen kan karakteriseres som skånsom.
Forslag til vedtak:
”Vedtaket fra styremøtet 5.6.07 i sak 13/07 opprettholdes, slik at MAL deles som følger fra 1.8.07: 
· Ansatte innen logistikk overføres til ALM.

· Ansatte innen VVS overføres til BYG.
· Øvrige ansatte overføres til KMT. 
 Senest på siste styremøte i 2008 skal avdelingsstyret vurdere MALs videre organisering, som fortsatt delt eller ikke. Inntil videre beholder de ansatte sine nåværende kontorer. Vedtaket forutsetter fortsatt oppfølging fra avdelingsstyret, som vil vurdere eventuelle endringer i løpet av oppfølgingsperioden.”
Alle vedleggene er kopiert inn nedenfor
Vedlegg: Brev fra organisasjonene, pr. epost, datert 18.6.07:

Til: Dekan Sissel Ravnsborg

Om beslutningsprosesser ved Avdeling for teknologi

Tjenestemannsorganisasjonene ved Avdeling for teknologi –  Forskerforbundet, Tekna, NITO, Utdanningsforbundet og NTL – vil med dette brevet skarpt protestere mot det vi oppfatter som uholdbare beslutningsprosesser ved AFT.

I e-post datert 12. juni d.å., sendt av fra dekanens kontor, blir fagforeningene ved AFT gjort kjent med at det i Avdelingsstyret er fattet vedtak i sak 13/07 angående status ved Program for maskin og logistikk (MAL). I e-posten heter det:

På grunnlag av vedtak i sak 13/07 i styremøtet den 5 juni, innkalles det med dette til IDF-møte ved AFT. Sakspapirene (vedtaket i styret) i saken vil ikke være klare før i ettermiddag, og vil sendes pr. epost onsdag morgen. Det dreier seg om en halv a-4 side.
Vedtaket sendt oss ettermiddagen 13. juni lyder som følger:

”Avdelingsstyret tar rapporten om MAL til etterretning. Programmet og programansvarlig får ros for det som er oppnådd. 
Per Bergsbakk utpekes som programansvarlig for perioden 01.08.07 til 31.07.11, og rapporteringen til styret avsluttes.
Hvis Per Bergsbakk sier nei til å fortsette som programansvarlig, deles MAL som følger: Ansatte innen logistikk overføres til ALM, ansatte innen VVS overføres til BYG, og resten av de ansatte overføres til KMT.  Senest på siste styremøte i 2008 skal avdelingsstyret vurdere MALs videre organisering, som fortsatt delt eller ikke. Inntil videre beholder de ansatte sine kontorer. Dette vedtaket forutsetter fortsatt oppfølging fra avdelingsstyret, som vil vurdere eventuelle endringer i løpet av oppfølgingsperioden.

Per Bergsbakk gis en ukes betenkningstid og svarer senest 12. juni.”
Fredag 15. juni fikk vi så tilsendt et nytt vedtak, med følgende forklaring: ” Vedlagt er nytt sakspapir til IDF-møtet. Dere fikk en forkortet versjon i forrige oversendelse. Kast den, og bruk denne i stedet”. Denne versjonen lyder som følger:

”Avdelingsstyret tar rapporten om MAL til etterretning. Programmet og programansvarlig får ros for det som er oppnådd. 

Det er to alternativer for organiseringen av MAL:

Alternativ 1:

”Per Bergsbakk utpekes som programansvarlig for MAL fra 01.08.2007 og til 31.7.2011, og rapporteringen til styret avsluttes. Bergsbakk gis undervisningsfri for studieåret 07/08 for å kunne vie seg til faglig oppdatering ved siden av programansvarligjobben. 

Alternativ 2:

Hvis Per Bergsbakk sier nei til alternativ 1, deles MAL som følger: Ansatte innen logistikk overføres til ALM, ansatte innen VVS overføres til BYG, og resten av de ansatte overføres til KMT.  Senest på siste styremøte i 2008 skal avdelingsstyret vurdere MALs videre organisering, som fortsatt delt eller ikke. Inntil videre beholder de ansatte sine kontorer. Alternativ 2 forutsetter fortsatt oppfølging fra avdelingsstyret, som vil vurdere eventuelle endringer i løpet av oppfølgingsperioden.

Per Bergsbakk gis en ukes betenkningstid og svarer senest 12. juni.”

Før referatets utsendelse, 11. juni, ga Bergsbakk beskjed om at han velger å slutte som programansvarlig 1.august.

Det er altså slik at det i en sak om omorganisering av arbeidsplassen nå foreligger et vedtak uten at tjenestemannsorganisasjonene på noe tidspunkt har vært inne i prosessen. Fagforeningene ved AFT vil samlet påpeke at det i denne saken er fattet et vedtak uten at det på noe tidspunkt er ført forhandlinger etter Hovedavtalens § 13, punkt 2a, som sier at det i saker vedrørende omorganisering skal foregå forhandlinger med tjenestemannsorganisasjonene. Vi mener således dette er et klart brudd med Hovedavtalens paragrafer og intensjoner. 

I denne prosessen er arbeidstakerne ikke blitt behandlet som ”likeverdig part” (Hovedavtalens §1 punkt 5), og arbeidstakerne kan ikke sies å være ”trukket inn i utrednings- og beslutningsprosessen så tidlig som mulig” (§1 punkt 6). Vi minner om at Hovedavtalen understreker at arbeidsgiver uoppfordret skal ”gi informasjon på et så tidlig tidspunkt som mulig” i behandlingen av sakene, slik at ”de tilsattes muligheter til medbestemmelse blir reell i de forskjellige faser av behandlingen” uansett om sakene er grunnlag for informasjon, drøfting eller forhandling (§11 punkt 2).

. 

Vi mener at det må anses som et klart og grovt brudd med Hovedavtalen at et vedtak foreligger i Avdelingsstyret før saken er blitt lagt fram for organisasjonene. Vedtaket i Avdelingsstyret må derfor kjennes ugyldig. 
Det er et ufravikelig krav at AFT i framtiden behandler saker i tråd med Hovedavtalens paragrafer og intensjoner, og at de ansattes representanter således får ta del i så vel utrednings- som i beslutningsprosessene. 

Vi forventer også at det i lys av dette vil bli foretatt en grundig vurdering av samarbeidet mellom ledelse og ansatterepresentanter ved Avdeling for teknologi.

Høgskolen i Sør-Trøndelag 18.6.2007

Olav Skaret, Forskerforbundet
Per Otto Yttervoll, Tekna
Knut Skreddernes, NITO
Ståle Fjeldstad, Utdanningsforbundet
Ronny Kjelsberg, NTL
Vedlegg: Dekanens svar til organisasjonene, datert 20.6.07

Vedlegg: Brev fra de ansatte på MAL, datert 18.6.07

Vedlegg: Dekanens svar til de ansatte på MAL, datert 20.6.07

Vedlegg:

Referat SAMU AFT 18.06.2007 kl. 14.30 – 15.30
Sted: Retorten R303

Til stede:

Dekan: Sissel Ravnsborg (leder)
Verneombud/vara verneombud:


ALM: Olav Bjørlo
BYG: Eivind Strøm 

EDT: Herman Ranes
KMT: Ina Stuen

MAL: Endre B. Håland 
Dekanstab: Rolf Dising 
HMS-saksbehandler: Gunnhild Oftedal (referent)

Forfall: 

Svein Bruaset (ALM)
Marit Rygvold (dekanstab)
	Sak
	Ansvarlig

	Sak 1. Ledelse av MAL, vernombudenes rolle.

Gunnhild orientert om verneombudets rolle i saker som angår arbeidsmiljøet og om at verneombudet skal tas med på råd under planlegging og gjennomføring av tiltak som har betydning for arbeidsmiljøet. (Arbeidsmiljøloven § 6-2 ledd 1 og 4.) Sissel orienterte om vedtak gjort av avdelingsstyret (sendt før møtet).

Ina mente at vedtaket fra avdelingsstyret var uheldig formulert.

Endre mente at det som har skjedd omkring skifte av ledelse har gitt et uheldig psykososialt arbeidsmiljø.

Endre spurte om det kunne være aktuelt med ny programansvarlig for MAL når styret skal vurdere MALs organisering senest på siste styremøte i 2008. Sissel sa at det er en mulighet. Det vil f. eks. bli vurdert om den som ansettes i stilling etter Stein Kalstad er kompetent og dessuten villig til å ta jobben.

Endre Håland siterte referat fra programmøte på MAL 13. juni: ”Jan Gunnar D. foreslo at Sissel R. tilbyr Liv Bente G. jobben som programansvarlig og dropper omorganisering hvis Liv Bente tar jobben.

Sissel R. svarte at dette var greit, men Liv Bente må selvfølgelig få en betenkningstid og det må tas forbehold om at Avdelingsstyret samtykker.”

Sissel forklarte at fordi hun var opptatt av å finne en løsning, så glemte hun at styret ikke ville godta vikariat. Hun kom på det kvelden etter, kontaktet Liv Bente, forklarte det og beklaget.


	


	Det kom mange gode innspill med tanke på den videre prosessen. Verneombud ble oppfordret til å delta med blant annet råd til ledelsen og ved å bidra konstruktivt til arbeidsmiljøet på sine program.

Sissel sender ut skriftlig informasjon til alle ansatte ved AFT om saken etter at et forslag er sendt til SAMU AFT for kommentarer.

Endre fortsetter som verneombud innenfor det samme verneområdet som tidligere.
	
Verneombud

Sissel


Vedlegg: Referat fra drøftingsmøte med organisasjonene 26.6.07

Avdeling for teknologi
 7004 TRONDHEIM
Drøftingsmøte, referat 

	Møtedato: 
26.06.07
Kl: 09.00-10.45
Sted: 303 R

Møteleder: 

Sissel
Referent: Sigmund


	Til stede: Knut Skreddernes( NITO), Ina Stuen (Tekna), Olav Skaret (Forskerforbundet), Ståle Fjeldstad (Utdanningsforbundet) og Asbjørn Svarva (NTL), Dekan Sissel Ravnsborg,  og Sigmund Grimstad (dekanstab)

Går til: Møtedeltakerne

Dekanen la fram saken fra sin side. Beklaget at hun ikke hadde informert organisasjonene bedre i prosessen. Hun mente at dette møtet er et drøftingsmøte. Hvis man i etterkant finner ut at saken burde vært gjenstand for forhandlinger, må det startes en ny prosess i saken der organisasjonene inkluderes som forhandlingspart. 

Utdanningsforbundet (UF) la fram følgende uttalelse som de ønsket skulle med i referatet:

”Utdanningsforbundet vil ha protokollført at vi protesterer mot den status dekan og personaldirektør tillegger dette møtet. Vi anerkjenner ikke at dette er et drøftingsmøte. Vi mener at det her foreligger saklig grunnlag for forhandlinger. Vi beklager at det er et sånt hastverk for å gå til et slikt drastisk tiltak som det er å bryte opp et programmiljø. Vi gjentar den kritikken vi har kommet med i to brev til dekanen, og beklager at det her søkes konfrontasjon i stedet for samarbeid.” 

De andre organisasjonene ønsket å slutte seg til denne uttalelsen gjennom oppmøte på referentens kontor etter at møtet var hevet.

UF: Ser generelt ikke at løsningen som er valgt, løser de problemene som er skissert. 

Forskerforbundet (FF): Ønsker å vite hva som skjer med MAL ved neste korsvei om et års tid. 

Dekanen: Vet ikke hva styret vil vedta om et år.

	
	NITO: Lurte på hvilke muligheter som var undersøkt i forhold til å få Per Bergsbakk til å ta jobben. 

Dekanen: Flere mulige løsninger har vært vurdert og diskutert med Bergsbakk.

Tekna: Hvilke muligheter ligger i å få noen til å ta PA-jobben om et år? Usikker på hvordan man tenker seg å sy sammen MAL til en helhet. Hvor skal studentene henvende seg?

Dekanen: Det må utnevnes en som har ansvar for studenthenvendelser o.l

Norsk tjenestemannslag (NTL): Er det virkelig ingen på MAL som kan ta PA-jobben? Har problemer med å se at det er ingen som egner seg blant alle de ansatte. Man må benytte de ansatte man har på best mulig vis.

FF: Mener at det finnes aktuelle kandidater på MAL for å ta lederjobben, og ga eksempler på personer som kunne egne seg.

Dekanen: Har vurdert alle muligheter, og har ikke funnet noen som vil være egnet for de spesielle utfordringene som jobben som PA innebærer. Hun presiserte at hun tar i mot gode innspill til hva som kan gjøres for å løse dette på best mulig måte.

NITO: Viktig at informasjon går ut så snart som mulig for å hindre ryktespredning

Dekanen: Er helt enig og klar over dette. Informasjon vil gå ut så snart som mulig etter styremøtet torsdag

FF: Mener at dekan provoserer med sin språkbruk i det skriftlige materialet.

Dekan: Beklager dette, men mente ikke å såre noen med formuleringene.

NTL: Hva er det verste som kan skje om man finner en ny PA ved MAL? Kanskje vil resultatet likevel bli bedre enn ved den foreslåtte løsningen?

Dekanen: Er redd for at MAL ikke vil yte som de andre programmene uten en sterk PA, eller at en ny PA vil komme i klem mellom en sterk dekan og programmet

NTL: Dersom det skulle bli en organisering av programmet MAL slik som dekanen går inn for, må dekanen ta et særlig ansvar for å holde programmet samlet.
UF: Beklagelig at denne saken vedtas like før nytt styre trer sammen.

NITO/Tekna: Dekan må ta et særlig ansvar for å sørge for god kommunikasjon mellom MAL og dekan med den løsningen som hun legger opp til.

Dekanen konkluderte med at hun vil legge opp til tettere møter med organisasjonene til høsten for å følge opp saken. Hun kunne ikke se at noen bedre løsninger enn den foreslåtte oppdelingen hadde kommet fram under møtet

 Leste opp forslag til vedtak for styret på torsdag.

